詠懷
作者：駱賓王
朝代：唐

paragraphs: 少年識事淺，不知交道難。
一言芬若桂，四海臭如蘭。
寶劍思存楚，金鎚許報韓。
虛心徒有託，循迹諒無端。
太息關山險，吁嗟歲月闌。
忘機殊會俗，守拙異懷安。
阮籍空長嘯，劉琨獨未懽。
十步庭芳斂，三秋隴月團。
槐疎非盡意，松晚夜凌寒。
悲調弦中急，窮愁醉裏寬。
莫將流水引，空向俗人彈。